Ç.Qənizadə. Təşəkkür edirəm. Təbii ki, qeyri-hökumət təşkilatının hüquq müdafiəçisi kimi bu gün Türkiyə ilə Avropa Şurası arasındakı gərginlik məni də narahat edir. Niyə narahat edir? Çünki AŞPA-nın Türkiyə ilə bağlı məlum qərarı bizim həmişə dediyimiz kimi, ikili standartlara söykənən bir qərardır və bu, qardaş Türkiyəyə qarşı siyasi təzyiqləri həyata keçirmək üçün əllərində olan mexanizmlərin işə salınması ilə bağlıdır. Yəni bu qərar olduqca qeyri-obyektiv və subyektiv bir qərardır və təbii ki, biz bu qərara “yox” deyirik. Mən bir şeyi qeyd etmək istəyirəm, guya Türkiyənin insan haqları və demokratik ənənələrdən uzaqlaşması adı altında qəbul olunan bu qərar islamofob dairələrin, eyni zamanda, Türkiyədə son illərdə baş verən uğurlu islahatları gözü götürməyən qüvvələrin maraq dairəsindədir və sual olunur ki, bu gün əgər Avropada müsəlmanların gündəlik həyat şəraitində təhqirlərə, fiziki zorakılıqlara məruz qaldıqları, qaçqınların, müsəlmanların və digər dini etiqad nümayiş etdirən insanların müəyyən təzyiqlər altında olduqları halda Avropa Şurası və digər qurumlar nəyə görə bu hallara göz yumurlar? Məsələn, Niderlandda konsulluq qarşısında insanlara qarşı baş verən atlı və itli polislərin hərəkətini qeyd eləyə bilərik. Nəyə görə dövlət nazirinin konsulluğa buraxılmamasına və insanlara qarşı bu cür zorakılığa Avropa Şurası susdu?